L'alumnat del projecte Erasmus KA2 visita Sagunt durant dos dies
05 d’abril 2019

![](/media/txxh5c3j/79_c_estudianteserasmus.jpg)  
  

L'alcalde de Sagunt, Quico Fernández, ha rebut este divendres, 5 d'abril, en el Saló de Plens de l'Ajuntament de Sagunt estudiants del programa Erasmus KA2, procedents d'instituts de diferents països com són Turquia, Bulgària, Alemanya i Itàlia.

  

Esta trobada està emmarcada dins d'un projecte, denominat Erasmus KA2, que des de fa dos anys desenvolupa l'IES Clot del Moro, a través de dos dels seus professors, Enrique Blasco i Julia Llopis, i en el qual es tracta el problema dels refugiats i la seua situació a Europa. Els estudiants, després de conéixer durant dos dies el municipi i realitzar la visita oficial a l'Ajuntament de Sagunt, es traslladaran esta vesprada a València.

  

Fernández ha qualificat la visita de “**molt interessant**” i ha explicat que des de fa dos anys des d'este institut s'està treballant “**en un programa que tracta el problema dels refugiats que per a nosaltres és important. Som Civitas Amabilis, una ciutat amable i acollidora, i que vinga gent de fora a reflexionar sobre esta qüestió és interessant perquè la nostra també és una ciutat que s'interessa pel problema dels refugiats**”.

  

L'alcalde recorda que cal ser una “**societat pròspera i solidària amb aquelles persones que estan fugint de situacions absolutament tristes com són les guerres, la pobresa o la persecució política. Crec que hem de ser un referent en valors, com és el de ser una ciutat acollidora**”.

  

Este és un projecte que treballa amb l'alumnat dels instituts d'estos països sobre la situació dels refugiats en cada país d'Europa. En el mateix s'aborda com acollir-los, les ajudes que es disposen, qui són i com han arribat a estar en determinades situacions.

![](/media/b5yfjer2/79_c_estudianteserasmus_01.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-alumnat-del-projecte-erasmus-ka2-visita-sagunt-durant-dos-dies/ "Facebook")
*   [](http://twitter.com/share?url=https://aytosagunto.es/va/actualitat/l-alumnat-del-projecte-erasmus-ka2-visita-sagunt-durant-dos-dies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alumnat-del-projecte-erasmus-ka2-visita-sagunt-durant-dos-dies/ "Linked In")
*   [](mailto:?body=https://aytosagunto.es/va/actualitat/l-alumnat-del-projecte-erasmus-ka2-visita-sagunt-durant-dos-dies/)